Diari Oficial de la Generalitat Valenciana


Sumari del DOGV 4409, del 31-12-2002 (2002/14604)

ORDRE de 18 de desembre de 2002, de la Conselleria d'Economia, Hisenda i Ocupació, per la qual es convoquen les ajudes del Programa de Foment del Desenvolupament Local i Pactes per a l'Ocupació, per a l'exercici de 2003.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4409

Data del DOGV
:   31-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/14454


Data del document
:   18-12-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda a l'ocupació
    * suport econòmic
    * regió desfavorida
    * inserció professional
    * entitat local
    * desenvolupament rural
    * lluita contra l'atur
    * formació professional
    * ajuda pública

ORDRE de 18 de desembre de 2002, de la Conselleria d'Economia, Hisenda i Ocupació, per la qual es convoquen les ajudes del Programa de Foment del Desenvolupament Local i Pactes per a l'Ocupació, per a l'exercici de 2003. [2002/14047]
  
L'Ordre de 15 de juliol de 1999, del Ministeri de Treball i Afers Socials (BOE de 31/07/1999), estableix les bases de concessió de subvencions publiques per l'Institut Nacional d'Ocupació, per al foment del desenvolupament local, i deroga l'Ordre de 12 d'abril de 1994, del Ministeri de Treball i Afers Socials, que establia les bases reguladores de la concessió de subvencions a les iniciatives locals d'ocupació i a la contractació d'agents d'Ocupació i Desenvolupament Local (en endavant AEDL).
  
El Reial Decret 2673/1998, d'11 de desembre, sobre traspàs a la Comunitat Valenciana de la gestió realitzada per l'INEM en l'àmbit del treball, l'ocupació i la formació (BOE de 28/12/1998), estableix en el punt B.2.a) de l'annex, que es traspassen a la Generalitat Valenciana les actuacions de gestió i control, en l'àmbit de la Comunitat Valenciana, de les subvencions i ajudes públiques que regula l'Ordre mencionada en el paràgraf anterior.
  
Les transferències de competències de l'INEM en matèria d'ocupació, i per tant, la necessitat de coordinar-les de forma integrada amb la resta de polítiques ja impulsades pel Govern Valencià, van ser determinants per a la creació mitjançant Llei 3/2000, de 17 d'abril, del Servici Valencià d'Ocupació i Formació (SERVEF) com a organisme autònom de la Generalitat Valenciana, de naturalesa administrativa, encarregat de gestionar les polítiques d'ocupació a la Comunitat Valenciana.
  
En la present Ordre de convocatòria de subvencions s'ha aprofitat, com es veurà més endavant, per a unificar i homogeneïtzar la varietat d'ajudes de foment del desenvolupament local, amb la redacció que segueix:
  
A) En el títol I s'hi arrepleguen les disposicions comunes de les distintes modalitats d'ajudes de foment del desenvolupament local i pactes per a l'ocupació.
  
B) En el títol II s'hi regulen les subvencions adreçades al foment del desenvolupament local, amb els següents apartats:
  
1. Contractació d'agents d'Ocupació i Desenvolupament Local. Com a novetat s'inclou un procés de selecció d'aquest personal.
  
2. Subvencions per a la formació dels agents d'Ocupació i Desenvolupament Local. Amb aquesta ajuda el SERVEF dóna suport a la formació i l'actualització permanent dels coneixements dels agents d'Ocupació i Desenvolupament Local.
  
3. Estudis de mercat i campanyes per a la promoció local. Amb aquest programa es pretén donar suport al coneixement a través d'estudis i informes de les possibilitats de desenvolupament d'empreses en l'entorn local, així com atraure inversions generadores d'ocupació en l'àmbit local.
  
C) En el títol III s'hi regulen les ajudes destinades a donar suport als pactes territorials per a l'Ocupació, una mesura a favor de l'ocupació proposada per la Comissió Europea, amb l'objectiu d'aconseguir una àmplia col·laboració d'àmbit local que permeta descobrir les dificultats i perspectives dels agents territorials amb responsabilitats en matèria d'ocupació (corporacions locals, associacions empresarials, sindicals i agents socials en general), així com mobilitzar tots els recursos disponibles per a aconseguir una major coordinació de les mesures a favor de l'ocupació.
  
En virtut d'això, en ús de les facultats conferides per la Llei 5/1983, de 30 de novembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
TÍtol I
  
Disposicions comunes
  
CapÍtol I
  
Disposicions generals
  
Article 1. Objecte i àmbit
  
La present Ordre té com a objecte promoure mesures per a donar suport a les corporacions locals i agents socials que realitzen estratègies per a la creació de llocs de treball d'àmbit local en l'àmbit de la Comunitat Valenciana, mitjançant la concessió d'ajudes i subvencions a càrrec dels pressupostos de la Generalitat Valenciana, per a l'exercici de 2003. En concret, seran objecte de les subvencions regulades en la present Ordre:
  
1. El finançament de les despeses derivades de la contractació i la formació d'agents d'Ocupació i Desenvolupament Local, així com dels costos d'estudis i informes, realitzats amb mitjans aliens, per part de les corporacions locals de la Comunitat Valenciana o entitats d'elles dependents, a fi de conéixer les possibilitats de desenvolupament i implantació d'empreses.
  
2. El suport als pactes territorials per a l'ocupació que es realitzen a la Comunitat Valenciana per a la realització d'actuacions coordinades en matèria de foment de l'ocupació.
  
Article 2. Beneficiaris de les subvencions
  
Podran ser beneficiàries de les subvencions regulades en la present Ordre:
  
1. Les corporacions locals o entitats dependents o vinculades a una administració local.
  
2. Les entitats públiques o consorcis de caràcter públic que subscriguen pactes territorials per a l'ocupació, a través de convenis de col·laboració amb la Conselleria d'Economia, Hisenda i Ocupació, sempre que realitzen les actuacions i reunisquen els requisits establits en la present Ordre.
  
Article 3. Obligacions dels beneficiaris
  
Amb independència de les obligacions específiques previstes per a cada programa en aquesta convocatòria de subvencions i de les que expressament s'arrepleguen en la resolució, són exigibles les següents obligacions genèriques:
  
a) Realitzar l'activitat o adoptar el comportament que fonamente la concessió de subvenció en la forma i els terminis establits.
  
b) Justificar davant del SERVEF la realització de l'activitat o l'adopció del comportament, així com el compliment dels requisits i les condicions que determinen la concessió o el gaudi de la subvenció.
  
c) Comunicar al SERVEF l'obtenció d'altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció, la qual cosa podria donar lloc a la modificació de la resolució de concessió.
  
d) Facilitar les dades i la informació, en qüestions relacionades amb les subvencions concedides, que els siguen requerits pel SERVEF.
  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat Valenciana i, si és procedent, dels òrgans competents del Fons Social Europeu en relació amb les subvencions concedides.
  
f) Obligació de justificar la subvenció de l'any anterior, si és procedent.
  
CapÍtol II
  
Procediment general per a la concessió de les ajudes
  
Article 4. Presentació de sol·licituds
  
1. Les sol·licituds per a l'obtenció de les ajudes regulades en la present Ordre hauran d'adreçar-se al Servici Valencià d'Ocupació i Formació (SERVEF), i es presentaran en imprés normalitzat en les corresponents direccions territorials d'Ocupació o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, a través del corresponent registre telemàtic que es cree a l'efecte, d'acord amb l'article 38.9 de la citada Llei. No obstant això, i sense perjuí del que disposa el present article, les sol·licituds per a l'obtenció de les ajudes a la formació de AEDL i de pactes territorials per a l'ocupació previstes en la secció II del capítol II, títol II, i en el títol III, respectivament, es presentaran preferentment en l'Àrea de Foment de l'Ocupació de la Direcció General del SERVEF.
  
2. Quan la sol·licitud no reunisca els requisits establits en la present Ordre o no s'acompanye la documentació que d'acord amb ella mateixa resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà a l'entitat sol·licitant perquè en el termini de deu dies esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada Llei.
  
Article 5. Documentació que cal presentar
  
1. Les sol·licituds presentades d'acord amb el que estableix l'article 4 de la present Ordre, hauran d'anar acompanyades, amb caràcter general, de la següent documentació:
  
a) Memòria de l'actuació que cal realitzar, en la qual s'indicaran els projectes o les actuacions per a les quals se sol·licita ajuda, així com els altres aspectes especificats per a cada programa en la present Ordre.
  
b) Certificat de l'òrgan competent de l'entitat sol·licitant, de l'aprovació del projecte per al qual se sol·licita la subvenció
  
c) Certificat del secretari de la corporació local o òrgan equivalent, en el qual conste la disposició de finançament per a costejar la part no subvencionada
  
d) Dades de domiciliació bancària segons model facilitat a l'efecte (fitxa de manteniment de tercers), excepte si s'ha presentat amb anterioritat davant de la Conselleria d'Economia, Hisenda i Ocupació i no ha experimentat variació; en aquest cas s'indicarà el compte en què es practicarà l'ingrés.
  
2. Si l'entitat sol·licitant és una entitat pública o consorci de caràcter públic que ha subscrit un pacte territorial per a l'ocupació amb la Conselleria d'Economia i Hisenda, a més haurà d'adjuntar:
  
- Fotocòpia compulsada del DNI de la persona que, en nom i representació de l'entitat, sol·licita la concessió de la subvenció, així com mandat o poder de representació per a actuar en nom i representació de l'entitat.
  
- Si és procedent, documentació acreditativa de trobar-se el sol·licitant al corrent en el compliment de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV 21/6/96), la validesa de la qual haurà d'estendre's a la data d'acabament del termini de presentació de sol·licituds o a la de l'atorgament de l'ajuda, en el cas que aquesta fóra anterior.
  
Article 6. Tramitació, resolució i recursos
  
1. Les ajudes s'atorgaran fins a exhaurir el crèdit disponible segons l'ordre en què la sol·licitud haja tingut entrada en qualsevol dels registres d'entrada de la Conselleria d'Economia, Hisenda i Ocupació, sempre que es complisquen els requisits exigits en aquesta ordre i s'acompanye la totalitat de la documentació establida en l'article anterior.
  
2. A diferència del que assenyala anteriorment, per a les ajudes establides en la secció segona, capítol II, títol II d'aquesta ordre, una vegada rebudes les sol·licituds, l'òrgan competent per a la tramitació les analitzarà i valorarà segons els criteris i requisits establits en l'article 25, tenint en compte la disponibilitat pressupostària existent.
  
3. El SERVEF, a través de l'Àrea de Foment d'Ocupació o dels servicis territorials de Foment, si és procedent, podrà demanar del sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
4. La competència per a conéixer i resoldre sobre les sol·licituds formulades correspon al director general del SERVEF.
  
5. El termini màxim per a resoldre i notificar la resolució procedent serà de tres mesos a comptar des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, en el cas que aquesta s'efectuara una vegada publicada l'ordre per la qual es dóna publicitat a les línies de crèdit i a l'import global màxim destinat a la concessió d'ajudes previstes en la present convocatòria. En cas contrari, el termini s'iniciarà a partir de l'endemà de la citada publicació.
  
6. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, d'acord amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa, Financera i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada, de conformitat amb allò que s'ha previst per l'article 42 de la Llei 30/1992 de 26 de novembre, de Règim Jurídic de les Administracions Publiques i del Procediment Administratiu Comú, en la redacció donada per la Llei 4/1999, de 13 de gener.
  
7. La resolució de concessió de les ajudes fixarà expressament la quantia concedida i incorporarà, si és procedent, les condicions, obligacions i determinacions accessòries a què haja de subjectar-se l'entitat beneficiària, amb notificació als interessats en els termes previstos en l'article 58 de la Llei 30/1992, abans mencionada.
  
8. Si amb posterioritat a la resolució de les ajudes, i una vegada exhaurida la dotació inicial, es produïren minoracions en les ajudes concedides com a conseqüència de l'alteració de les circumstàncies dels projectes aprovats, com ara l'incompliment de condicions i terminis establits en la resolució, falta de justificació de les despeses realitzades o d'altres circumstàncies, i es generaren com a conseqüència d'això un crèdit disponible, el citat crèdit podrà ser utilitzat per a la mateixa línia en aquelles sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.
  
9. Les resolucions que es dicten a l'empara de la present Ordre esgoten la via administrativa, i contra elles, s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que consideren procedent.
  
10. Davant de la desestimació per silenci administratiu, contra l'acte presumpte podrà interposar-s'hi idèntic recurs, en el termini de sis mesos a comptar des que haguera finalitzat el termini que per a dictar i notificar la resolució expressa es menciona en el número 3 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa i sense perjuí del que disposen els articles 116 i 117, abans mencionats.
  
Article 7. Resolució d'incidències
  
L'òrgan competent per a resoldre les incidències produïdes amb posterioritat a la concessió de les ajudes, com ara pròrroga de terminis, modificacions justificades del projecte inicial o qualsevol variació de les condicions particulars de la concessió, serà el director territorial d'Ocupació corresponent, per delegació del director general del SERVEF, excepte per a les ajudes a la formació d'agents de Desenvolupament Local i per als pactes territorials per a l'ocupació, regulades en el títol II, capítol II, secció II, i en el títol III, respectivament, de la present Ordre, en les quals l'òrgan competent serà el director general del SERVEF.
  
Article 8. Seguiment i control de les ajudes
  
1. Correspondrà a la Direcció General del SERVEF, per si mateixa o a través de les direccions territorials d'Ocupació, portar a terme la funció de control de les subvencions concedides, així com l'avaluació i el seguiment dels programes regulats en aquesta ordre.
  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers i la col·laboració en el marc que procedisca amb la Inspecció de Treball i Seguretat Social.
  
3. A efectes de difusió pública, en el cas de cofinançament pel Fons Social Europeu, seran objecte de publicitat les actuacions d'acord amb el que disposa la normativa aplicable.
  
4. En la concessió de futures ajudes de programes de foment d'ocupació, s'hi tindrà en compte el grau de compliment de les actuacions programades.
  
Article 9. Concurrència de subvencions
  
1. L'import de les ajudes o subvencions regulades en la present Ordre no podrà ser, en cap cas, d'una quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que ha de realitzar pel beneficiari.
  
2. En el cas de les ajudes a la contractació d'agents de Desenvolupament Local, regulades en el títol II, capítol II, secció I, no podran, aïlladament o en concurrència amb subvencions o ajudes concedides per altres administracions públiques o ens públics o privats, superar el 80% del cost de l'activitat subvencionada.
  
Article 10. Minoració i resolució de les subvencions concedides
  
1. L'incompliment de les obligacions i/o condicions establides en la present Ordre i en la resolució, i la concessió amb posterioritat a la presentació de la sol·licitud d'altres ajudes públiques o privades que en conjunt superen el cost de l'activitat que haja de realitzar el beneficiari, podran donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquella, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment s'hi garantirà, en tot cas, el dret de l'interessat a l'audiència.
  
Article 11. Avaluació de les actuacions subvencionades
  
Una vegada finalitzat l'exercici pressupostari, l'entitat beneficiària queda obligada a facilitar la informació que siga necessària i en la forma que es determine per la Direcció General del SERVEF a fi de realitzar l'avaluació dels objectius aconseguits com a conseqüència de les activitats subvencionades.
  
TÍTOL II
  
Subvencions per al foment del desenvolupament local
  
CAPÍTOL I
  
Disposicions generals
  
Article 12. Beneficiaris
  
Podran ser beneficiaris de les subvencions previstes en aquest títol, les corporacions locals o entitats d'elles dependents o vinculades que realitzen actuacions adreçades a promoure la generació d'ocupació en l'entorn local, d'acord amb el que disposa el present títol.
  
Article 13. Termini de presentació de sol·licituds
  
El termini de presentació de sol·licituds corresponents a les noves contractacions d'agents de Desenvolupament Local i als estudis de mercat i campanyes per a la promoció local, comprendrà des de l'endemà de la publicació de la present Ordre en el Diari Oficial de la Generalitat Valenciana fins al 30 d'abril de 2003. En el cas de presentació de sol·licituds per a les ajudes a la formació dels agents de Desenvolupament Local previstes en la secció II del capítol II del present títol, el termini serà d'un mes des de l'endemà de la publicació de la present Ordre en el Diari Oficial de la Generalitat Valenciana, per a realitzar l'acció formativa l'any 2003.
  
Article 14. Termini de justificació
  
La justificació haurà de realitzar-se en el termini que s'especifique per a cada programa o en la resolució de concessió.
  
CAPÍTOL II
  
Subvencions al foment del desenvolupament local
  
Secció I
  
Contractació d'agents d'Ocupació i Desenvolupament Local
  
Article 15. Agents d'Ocupació i Desenvolupament Local
  
Els agents d'Ocupació i Desenvolupament Local es configuren com a treballadors de les corporacions locals o entitats dependents o vinculades a una administració local, que tenen com a missió principal col·laborar en la promoció i implantació de polítiques actives d'ocupació relacionades amb la creació d'activitat empresarial. La citada col·laboració es realitzarà en el marc d'actuació conjunta i acordada de l'entitat contractant i el SERVEF.
  
Article 16. Funcions dels agents d'Ocupació i Desenvolupament Local
  
Els agents d'Ocupació i Desenvolupament Local realitzaran les següents funcions:
  
a) Prospecció de recursos ociosos o infrautilitzats de projectes empresarials de promoció econòmica local i iniciatives innovadores per a la generació d'ocupació en l'àmbit local, que identifiquen noves activitats econòmiques i possibles emprenedors.
  
b) Difusió i estímul de les potencials oportunitats de creació d'activitat entre desocupats, promotors, emprenedors i institucions col·laboradores.
  
c) Acompanyament tècnic en la iniciació de projectes empresarials per a la consolidació en empreses generadores de noves ocupacions, tot assessorant i informant sobre la viabilitat tècnica, econòmica i financera i, en general, sobre els plans de llançaments de les empreses.
  
d) Suport a promotors de les empreses, una vegada constituïdes aquestes, acompanyant-los tècnicament durant les primeres etapes de funcionament, mitjançant l'aplicació de tècniques de consultoria en gestió empresarial i assistència en els processos formatius adequats per a coadjuvar a la bona marxa de les empreses creades.
  
e) Qualsevol altra que contribuïsca a garantir la missió principal enunciada en l'article anterior.
  
Article 17. Documentació especifica
  
Dins de les sol·licituds per a l'obtenció de les ajudes previstes en la present secció, la memòria-projecte exigida per l'article 5 d'aquesta ordre que ha de redactar cada agent o grup d'agents, haurà de contenir els següents apartats:
  
- Definició del projecte global.
  
- Fases de desenvolupament del projecte.
  
- Objectius operatius de cada fase i temps previstos d'execució.
  
- Instruments i infraestructura que es posseeix per a la posada en practica.
  
- Nombre d'agents d'Ocupació i Desenvolupament Local que calga contractar.
  
- Accions i activitats que hagen de realitzar els agents, entre les assenyalades en l'article anterior.
  
- Temps previst per a la realització del projecte i duració prevista dels contractes.
  
- Costos laborals totals anuals dels contractes.
  
- Pla d'adaptació dels agents al lloc de treball.
  
Article 18. Selecció i contractació dels agents d'Ocupació i Desenvolupament Local
  
1. Els agents d'Ocupació i Desenvolupament Local se seleccionaran conjuntament entre el SERVEF i l'entitat beneficiària de la subvenció, prèvia presentació d'oferta genèrica, entre desocupats que hagen superat amb èxit el segon o primer cicle d'educació universitària, tot valorant l'experiència professional així com els coneixements extraacadèmics adquirits en cursos monogràfics de desenvolupament local o promoció de projectes d'ocupació. Per a l'efectiu compliment d'aquest article, es respectaran les normes que s'acompanyen com annex I a aquesta ordre.
  
2. En cas de no haver-hi candidats idonis entre els desocupats inscrits, l'entitat podrà realitzar la contractació prèvia comprovació per part del SERVEF de la idoneïtat del candidat, tot respectant el procediment per a la selecció d'agents d'Ocupació i Desenvolupament Local determinat en l'annex I d'aquesta ordre.
  
3. Els agents seleccionats seran contractats a temps complet per la corporació local o entitat dependent mitjançant la modalitat contractual més adequada, d'acord amb la normativa vigent.
  
Article 19. Quantia i duració de la subvenció
  
1. El SERVEF pagarà fins al 80 per 100 dels costos laborals totals de l'agent d'Ocupació i Desenvolupament Local, inclosa la cotització empresarial a la Seguretat Social, per tots els conceptes amb un màxim de vint-i-set mil quaranta-cinc euros amb cinquanta-quatre cèntims a l'any per cada contractació subvencionada.
  
2. La subvenció del SERVEF per cada agent d'Ocupació i Desenvolupament Local es concedirà per un període d'un any, i es podrà prorrogar per períodes anuals amb un màxim total de quatre anys.
  
3. Transcorreguda la citada duració màxima, la contractació del mateix agent per la mateixa corporació local no podrà ser subvencionada pel SERVEF.
  
Article 20. Adaptació inicial dels agents als seus llocs de treball
  
1. Les corporacions locals o entitats dependents o vinculades a elles garantiran l'adaptació dels agents als seus llocs de treball mitjançant la impartició de la metodologia i de totes les tècniques que siguen necessàries per al millor exercici de les seues funcions.
  
2. El SERVEF podrà comprovar la idoneïtat dels mencionats processos d'adaptació
  
Article 21. Liquidació de la subvenció
  
1. La liquidació de la subvenció estarà condicionada a la presentació, per part dels beneficiaris, en el termini d'un mes des de la formalització dels contractes, dels contractes de treball i alta dels treballadors en la Seguretat Social, i com a data límit el 20 de novembre de 2003.
  
2. Rebuda la documentació en forma, es realitzarà el pagament de la subvenció per contractació d'agents d'Ocupació i Desenvolupament Local d'una sola vegada, per la quantia corresponent a un any.
  
Article 22. Pròrroga de la subvenció
  
1. Les entitats beneficiàries podran sol·licitar del SERVEF, la pròrroga de la subvenció concedida per cada agent contractat, durant el mes desé del contracte o de la pròrroga, i acompanyaran a la sol·licitud un informe sobre l'activitat realitzada per cada agent d'Ocupació i Desenvolupament Local, un certificat de l'òrgan competent en què conste la disposició de finançament per a costejar la part no subvencionada, i una declaració que no s'han rebut ajudes que puguen concórrer amb el que estableix aquesta ordre o, en cas de percepció, especificació de les ajudes rebudes i la quantia.
  
2. La concessió de la subvenció estarà condicionada al fet que, segons el parer de la Direcció General del SERVEF, s'acredite prou el compliment dels objectius assenyalats en la memòria-projecte d'acord amb el que estableix l'article 17.
  
3. En el cas de presentar la sol·licitud de pròrroga amb posterioritat al termini assenyalat, es detrauria de la subvenció que s'haja de concedir la quantia corresponent al nombre de dies que hagen originat el retard.
  
4. El pagament estarà condicionat a la justificació de la despesa del període anual anterior, d'acord amb el que assenyala l'article següent, i es reintegraran si és procedent els fons no utilitzats.
  
Article 23. Obligacions dels beneficiaris
  
Sense perjuí de les obligacions establides amb caràcter general en l'article 3 de la present Ordre, les entitats beneficiàries de les subvencions a què es refereix aquest capítol queden obligades a presentar davant del SERVEF, a través de la corresponent direcció territorial d'Ocupació, i en el termini de dos mesos des de l'acabament de cada període anual subvencionat, els següents documents:
  
a) Justificants de nòmines pagades als treballadors contractats i documents de cotització corresponents (models TC1 i TC2).
  
b) Informe anual sobre l'activitat realitzada pels agents d'Ocupació i Desenvolupament Local, tot especificant els èxits aconseguits, degudament quantificats, en relació amb els objectius que es pretenien en la memòria projecte.
  
Secció II
  
Subvencions a la formació dels agents
  
 de Desenvolupament Local
  
Article 24. Accions susceptibles de suport
  
Les corporacions locals o les entitats d'elles dependents o vinculades podran ser beneficiàries d'una subvenció per a finançar parcialment els costos de formació i d'actualització permanent dels agents d'Ocupació i Desenvolupament Local. A aquestos efectes, el SERVEF organitzarà les actuacions necessàries.
  
Article 25. Criteris de valoració de les sol·licituds
  
1. Les sol·licituds presentades d'acord amb el que estableix l'article 4 de la present Ordre es valoraran d'acord amb els següents criteris:
  
a) Límit de places oferides per a la realització de cursos de formació d'agents d'Ocupació i Desenvolupament Local.
  
b) Que el AEDL per al qual se sol·licita subvenció per formació haja sigut subvencionat prèviament pel SERVEF, per contractació.
  
c) La falta d'obtenció de subvencions per aquest concepte l'any immediatament anterior.
  
d) L'assistència d'agents de Desenvolupament Local del nombre més gran de comarques possible.
  
2. Una vegada valorades les sol·licituds es concedirà l'ajuda i es notificarà a les entitats seleccionades a l'efecte de procedir, dins del termini que s'establisca, a la inscripció en el curs corresponent.
  
Article 26. Quantia i liquidació de les ajudes
  
La quantia total de la subvenció concedida podrà ascendir fins a un màxim del 80% del cost de matrícula del curs, i es pagarà d'una sola vegada en presentar amb caràcter previ al pagament de la subvenció, a més de la documentació exigida amb caràcter general en l'article 5 d'aquesta ordre, el document de matrícula en qualsevol dels cursos específics de formació organitzats pel SERVEF.
  
Article 27. Obligacions específiques dels beneficiaris
  
Sense perjuí de les obligacions establides amb caràcter general en l'article 3 d'aquesta ordre, i una vegada finalitzat el curs organitzat pel SERVEF, l'entitat beneficiària haurà de remetre a l'Àrea de Foment d'Ocupació del SERVEF, títol o certificat d'aprofitament del curs.
  
CAPÍTOL III
  
Estudis de mercat i campanyes per a la promoció local
  
Article 28. Subvencions per a la realització d'estudis de mercat i campanyes de promoció d'ocupació local
  
1. Les corporacions locals o les entitats d'elles dependents o vinculades podran ser beneficiàries d'una subvenció per a finançar parcialment els costos d'estudis i informes realitzats amb mitjans aliens que tinguen per objecte conéixer les possibilitats de desenvolupament i implantació d'empreses a la seua zona.
  
2. Igualment, la citada subvenció podrà finançar parcialment els costos d'aquelles campanyes de caràcter tècnic realitzades amb mitjans aliens que puguen dur-se a terme per a atraure inversions generadores d'ocupació en l'àmbit geogràfic de l'entitat sol·licitant, com arar intercanvis de coneixements i experiències de promoció econòmica local que estimulen la creació d'activitat empresarial.
  
Article 29. Documentació especifica
  
Per a les entitats sol·licitants de les ajudes previstes en el present capítol, la memòria descriptiva de l'estudi, informe o campanya objecte de subvenció, exigida per l'article 5 d'aquesta ordre, haurà de contenir els següents apartats:
  
- Denominació concreta de l'estudi, informe o campanya.
  
- Objectius que es pretenen.
  
- Cost total.
  
- Identificació de l'empresa, entitat o persona física que realitzaria el servici objecte de subvenció.
  
- Acreditació documental de la solvència professional de la citada empresa.
  
Article 30. Quantia de l'ajuda
  
1. La quantia total de la subvenció podrà ascendir fins al 70 per 100 del cost total dels estudis o informes i campanyes sumades ambdós, amb un límit màxim de dotze mil vint euros amb vint-i-quatre cèntims.
  
2. Les corporacions locals o les entitats d'elles dependents o vinculades seran beneficiàries d'aquesta ajuda una sola vegada, llevat que hi concórreguen causes excepcionals; en aquest cas podran percebre una nova subvenció sempre que es tracte d'estudis, informes o campanyes imprescindibles o complementaris dels ja subvencionats.
  
Article 31. Liquidació de l'ajuda
  
La liquidació de la subvenció es realitzarà d'una sola vegada i estarà condicionada a la presentació, per part dels beneficiaris, fins al 20 de novembre de 2003, de la següent documentació:
  
a) Original o fotocòpia compulsada de les factures acreditatives del cost del citat servici.
  
b) Còpia completa de l'estudi o informe objecte de subvenció, així com dels documents o informe escrit que acrediten la realització de les campanyes si és procedent.
  
c) Certificat de l'empresa, entitat o persona física, del servici prestat.
  
TÍTOL III
  
Suport als pactes territorials per a l'ocupació
  
Article 32. Objecte i beneficiaris
  
L'objecte d'aquestes ajudes és activar el procés de desenvolupament local en el qual els agents interessats col·laboren i es comprometen a valorar el potencial comarcal de creació d'ocupació, tot mobilitzant tots els recursos disponibles per a aconseguir una estratègia acceptada per tots els agents implicats i formalitzant-se mitjançant un pacte territorial per a l'ocupació a través de convenis de col·laboració amb la Conselleria d'Economia, Hisenda i Ocupació.
  
Per a això es podran concedir subvencions per a finançar parcialment les despeses de manteniment, funcionament i actuacions de les organitzacions que donen suport als citats pactes, sempre que realitzen actuacions adreçades a promoure la generació d'ocupació en l'entorn local, d'acord amb el que disposa el present títol. Entre les citades despeses podran incloure's despeses de personal, assistències tècniques, realització de seminaris, lloguers de locals i equips, dietes i despeses de desplaçament, despeses de publicitat i despeses corrents, sempre que es destinen a les actuacions pròpies del pacte; en queden excloses les inversions en immobilitzat.
  
Article 33. Documentació específica que cal presentar
  
A més de la documentació establida amb caràcter general en l'article 5 d'aquesta ordre, l'entitat sol·licitant haurà d'acompanyar còpia del pacte territorial per a l'ocupació referit en l'article anterior.
  
Article 34. Quantia i liquidació de les ajudes
  
1. L'import de les ajudes no podrà superar el 80% dels costos de manteniment i funcionament.
  
2. El pagament de la subvenció a l'entitat beneficiària es lliurarà una vegada haja justificat la realització de les accions subvencionades mitjançant:
  
- Una memòria d'activitats, acompanyada dels documents acreditatius de la realització d'aquelles, si és procedent.
  
- Una memòria econòmica acompanyada de documents i factures de les despeses efectuades.
  
- Certificat de justificació de la despesa efectuada, emés pel secretari/interventor de l'entitat.
  
Article 35. Termini de presentació de sol·licituds
  
El termini de presentació de sol·licituds comprendrà des de l'1 de gener fins al 30 de setembre de 2003.
  
Article 36. Termini de justificació
  
La justificació haurà de realitzar-se en el termini que especifique la resolució de concessió i, en tot cas, com a data límit el 20 de novembre de 2003.
  
Disposicions addicionals
  
Primera
  
1. La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els corresponents pressupostos de la Generalitat Valenciana.
  
2. En compliment del que preveu la Llei de Pressupostos de la Generalitat Valenciana per a l'exercici de 2003, per ordre de la Conselleria d'Economia, Hisenda i Ocupació es donarà publicitat de les línies de crèdit i l'import global màxim destinat a la concessió de les ajudes previstes en la present Ordre.
  
Segona
  
En el cas que els documents exigits que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què a corresponguen.
  
Tercera
  
Per a allò establit expressament en la present convocatòria de subvencions, hi valdrà allò disposat per l'Ordre de 15 de juliol de 1999, del Ministeri de Treball i Afers Socials (BOE de 31/07/1999), que estableix les bases de concessió de subvencions publiques per l'Institut Nacional d'Ocupació per al foment del desenvolupament local.
  
DisposiciÓ transitòria
  
Les sol·licituds de subvenció per a l'exercici de 2003 presentades a l'empara dels títols III i IV de l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió de subvencions del Programa d'Ocupació Públic d'interés i Social i Foment del Desenvolupament Local (DOGV de 25 de gener de 2001), s'entendran presentades a l'empara de la present convocatòria de subvencions i seran resoltes d'acord amb ella.
  
Disposicions finals
  
Primera
  
Es faculta el director general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present Ordre, així com per a regular la intervenció dels agents socials als efectes del que s'hi disposa, a través dels òrgans de participació que es determinen.
  
Segona
  
La present Ordre entrarà en vigor l'endemà de la publicació en el Diari Oficial de la Generalitat Valenciana.
  
Contra el present acte, que esgota la via administrativa, els interessats podran interposar-hi recurs contenciós administratiu en el termini de dos mesos a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa-Administrativa, o, potestativament, recurs de reposició davant d'aquest mateix òrgan en el termini d'un mes, computats en els termes ja dits de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això sense perjuí de la possibilitat que els interessats puguen exercitar, si és procedent, qualsevol altre que consideren procedent.
  
València, 18 de desembre de 2002
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX I
  
Procediment per a la selecció d'agents
  
d'Ocupació i Desenvolupament Local
  
I. Requisits
  
La selecció dels AEDL es portarà a terme entre desocupats que hagen superat el segon o primer cicle d'educació universitària.
  
- Situació de desocupació: concepte i acreditació
  
S'entén que la persona que pretén accedir a un lloc com a AEDL està desocupada quan no exerceix cap activitat per compte alié o per compte propi que done lloc a la seua inclusió en algun dels règims de la Seguretat Social o col·legis professionals.
  
Caldrà d'excloure's, per tant, del procés de selecció, les persones inscrites als centres SERVEF d'Ocupació sota el concepte de «millor ocupació» i «pluriocupació».
  
L'acreditació de la condició de desocupat podrà realitzar-se mitjançant:
  
- Certificat del centre SERVEF,
  
- Informe de vida laboral.
  
II. Procés de selecció
  
1. Oferta genèrica
  
Les corporacions locals o entitats d'elles dependents o vinculades que hagen formulat sol·licitud de subvenció per a contractació d'agents d'Ocupació i Desenvolupament Local, hauran de sol·licitar oferta genèrica d'ocupació als centres SERVEF corresponents segons l'àmbit territorial, com a màxim, en el termini de deu dies a partir de la data de notificació de la resolució de concessió de la subvenció.
  
La citada oferta haurà de contenir:
  
- Condició de desocupat dels candidats.
  
- Àmbit geogràfic de l'oferta.
  
- Grau acadèmic (haver superat el segon o primer cicle d'educació universitària).
  
- Ocupació: agent d'Ocupació i Desenvolupament Local (CNO: 5614.334.2).
  
2. Convocatòria pública entre desocupats
  
Les convocatòries publiques per a la cobertura de vacants de AEDL que, si és procedent, poden portar a terme les corporacions locals, hauran d'incloure entre els requisits dels aspirants, les condicions establides en l'article 18.1 d'aquesta ordre. En tot cas, prèviament es presentarà l'oferta genèrica assenyalada en l'apartat anterior.
  
3. Contractació pública subsidiària entre altres treballadors
  
Si una vegada portat a terme el procés d'oferta genèrica no hi ha candidats idonis entre els desocupats inscrits, podran ser contractats per l'entitat local treballadors que no reunisquen el requisit d'estar desocupats, prèvia autorització pel SERVEF. En qualsevol cas, han d'haver superat el segon o primer cicle d'educació universitària. L'entitat haurà de donar publicitat de la convocatòria d'ocupació mitjançant qualsevol mitjà hàbil en Dret. Per a l'avaluació dels aspirants, s'hi aplicarà el barem previst en el present annex.
  
4. Comissió Mixta de Selecció
  
La Comissió Mixta de Selecció de AEDL és un òrgan col·legiat que, participat per un representant designat per la corporació local o entitat d'ella dependent i pel cap/per la cap del servici territorial de Foment d'Ocupació, que el presidirà, o funcionari/ària en qui aquest delegue, té per objecte seleccionar l'aspirant que serà contractat per la corporació local o entitat com AEDL.
  
5. Fase de baremació
  
Una vegada rebut el llistat de desocupats remesos pel centre SERVEF producte de l'oferta genèrica presentada, la corporació local o entitat d'ella dependent o vinculada procedirà, en el termini màxim de quinze dies, a l'avaluació dels aspirants que reunisquen els requisits assenyalats en l'apartat I d'aquest annex, d'acord amb el següent barem:
  
5.1. Barem d'aplicació al procediment selecció AEDL
  
Per a fixar l'ordre de preferència en la borsa de treball per a la selecció d'agents d'Ocupació i Desenvolupament Local, s'hi valoraran els següents mèrits:
  
a) Titulació acadèmica
  
1. Atenent la memòria-projecte presentada per l'entitat beneficiària de la subvenció, les titulacions acadèmiques dels AEDL que figuren en l'oferta genèrica es valoraran d'acord amb la següent escala:
  
- Per a les funcions enunciades en l'article 16 c) i d) de l'Ordre, la possessió de títol acadèmic de Segon Cicle Universitari de Ciències Econòmiques, Empresarials, Direcció i Administració d'Empreses, Dret o semblants, i la possessió de títol de Primer Cicle Universitari de Ciències Econòmiques, Empresarials; Graduats Socials, Relacions Laborals i semblants, 1,5 punts.
  
- En relació amb les funcions descrites en l'article 16 a) i b) de l'Ordre, la possessió de títol de Segon o Primer Cicle Universitari de Sociologia, Geografia, o semblants, enginyers agrònoms, enginyers tècnics agrícoles, enginyers tècnics o superiors industrials, 1,5 punts.
  
2. Així mateix, també es valorarà qualsevol titulació acadèmica d'igual o superior grau a l'exigit per a accedir al lloc; se n'exclou la que va servir per a això, amb 1,50 punts. En aquest cas, només es puntuarà el títol o els títols de major grau; entenent-se compreses en ell aquelles altres titulacions necessàriament prèvies per a l'obtenció del de grau superior.
  
3. La puntuació màxima que es podrà obtenir en aquest apartat per tots els conceptes serà de 3 punts.
  
b) Experiència professional
  
L'experiència en l'exercici de llocs amb funcions iguals o semblants, o amb nivells de responsabilitat iguals o superiors, es valorarà en 0,05 punts cada mes complet de servicis com a agent d'Ocupació i Desenvolupament Local, i en 0,04 punts cada mes complet de servicis en llocs relacionats amb el lloc d'agent d'Ocupació i Desenvolupament Local, fins a un màxim de 6 punts.
  
c) Cursos de formació i mèrits específics
  
Els cursos de formació en matèries relacionades amb les funcions del lloc de AEDL i d'altres mèrits específics, es valoraran d'acord amb la següent escala i fins a un màxim de 4 punts:
  
1. Curs de AEDL de 100 o més hores de duració impartit per una universitat: 2 punts.
  
2. Cursos monogràfics de Desenvolupament Local o promoció de projectes d'ocupació relacionats directament amb el lloc de AEDL de 100 o més hores de duració: 1,5 punts.
  
3. Cursos monogràfics de Desenvolupament Local o promoció de projectes d'ocupació relacionats directament amb el lloc de AEDL de 25 o més hores de duració: 0,50 punts.
  
4. Ponències i publicacions relacionades amb les funcions de AEDL: 0,50 punts.
  
En aquest apartat no s'hi puntuaran els cursos de valencià ni d'idiomes comunitaris. Tampoc s'hi puntuaran els cursos d'una carrera acadèmica, els doctorats ni els d'instituts universitaris, quan aquestos formen part del pla d'estudis del centre.
  
d) Valencià
  
El coneixement del valencià es valorarà fins a un màxim de 3 punts prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb la següent escala:
  
Coneixement oral: 0,75 punts.
  
Coneixement elemental: 1 punt.
  
Grau mitjà: 2 punts.
  
Grau superior: 3 punts.
  
La valoració del coneixement del valencià s'efectuarà puntuant exclusivament el grau més alt obtingut.
  
e) Idiomes comunitaris
  
Fins a un màxim de dos punts, a raó de 0'40 punts per curs, o la seua equivalència si es tracta de cicles, corresponent al títol expedit per la universitat o escola oficial d'idiomes. La puntuació màxima possible que es podrà obtenir en el present apartat serà de 2 punts.
  
La puntuació màxima que es podrà obtenir per tots els apartats serà de 18 punts.
  
5.2. La corporació local estendrà acta del resultat de la baremació efectuada, comprensiva del llistat nominatiu d'aspirants, ordenats de major a menor puntuació obtinguda. L'acta es publicarà al tauler d'anuncis de la corporació o entitat i se'n remetrà còpia autenticada a la direcció territorial d'Ocupació corresponent, en termini no superior a cinc dies, des de la data de l'acta. En el cas d'empat, tindrà preferència la persona de major edat.
  
Les persones interessades tindran un termini de 10 dies des de la publicació al tauler d'anuncis per a reclamar davant de l'entitat que convoca sobre qualsevol de les dades que contenga.
  
6. Fase d'entrevista
  
a) Una vegada rebuda l'acta de baremació a què es refereix el punt anterior, el servici territorial de Foment d'Ocupació citarà la corporació local o entitat beneficiària de la subvenció a la reunió de la Comissió Mixta creada a l'efecte, per a la selecció del AEDL entre els aspirants prèviament baremats.
  
b) Per cada lloc de AEDL que s'haja de cobrir, seran citats, amb caràcter general, a l'entrevista davant de la Comissió Mixta, els quatre candidats millor classificats en la fase de baremació.
  
c) L'entrevista tindrà com a objectiu l'exposició i la defensa d'una memòria sobre l'exercici de les seues funcions com a AEDL. La citada memòria la presentarà el candidat davant de la Comissió Mixta en el moment que determine el citat òrgan de selecció. En la fase d'entrevista s'hi contrastarà l'adequació del perfil professional i les aptituds del candidat, així com les seues possibles iniciatives per al millor exercici del lloc concret de AEDL.
  
d) L'entrevista s'iniciarà amb l'explicació per part del president de la naturalesa jurídica del contracte que es vaja a formalitzar, i després el representant de la corporació o de l'entitat tractarà sobre les condicions laborals del lloc de treball, com ara retribucions, jornada de treball, incompatibilitats, tasques, etc. Posteriorment s'entrevistarà al candidat sobre la seua motivació i coneixements del lloc.
  
e) Cada membre de la Comissió disposarà fins a un màxim de 9 punts que podrà adjudicar en aquesta fase per cada candidat, distribuïts de la següent forma:
  
- Fins a 3 punts, per a valorar l'adequació del candidat al perfil del lloc convocat.
  
- Fins a 4 punts, per coneixements genèrics.
  
- Fins a 2 punts, pel coneixement de l'entorn.
  
La puntuació final de l'entrevista serà la mitjana aritmètica dels punts adjudicats per cada membre, sent necessari un mínim de 5 punts.
  
f) Els punts així obtinguts per cada candidat se sumaran als que van resultar de la fase de baremació, i donaran lloc a la llista definitiva del procés selectiu. De tot allò que s'ha actuat se n'estendrà acta en què constaran els candidats presentats a l'entrevista per ordre de puntuació definitiva, i quedarà seleccionat el qui haja obtingut major puntuació.
  
III. Baixes i substitucions dels AEDL
  
a) Baixes
  
Quan per qualsevol causa es rescindisca el contracte de treball d'un AEDL abans que aquest acabe, únicament podrà ser substituït per la corporació local si es compleixen les següents condicions:
  
1. Comunicació de la baixa del AEDL al servici territorial de Foment de l'Ocupació corresponent, en un termini d'un mes a partir del cessament.
  
2. En aquest mateix termini, presentació, si és procedent, d'una nova memòria-projecte amb les actualitzacions i modificacions que puguen suposar el canvi d'agent.
  
3. Quant al procés de selecció mitjançant oferta genèrica, i amb la finalitat d'aprofitar al màxim la selecció realitzada al seu moment, podrà ser contractat, prèvia autorització del director general del SERVEF, el AEDL disponible que obtinguera la millor puntuació en el procés selectiu, sempre que no haja transcorregut mes d'un any des que va ser realitzat. En cas contrari, haurà de dur-se a terme un nou procés de selecció.
  
b) Substitucions
  
Quan el contracte d'un AEDL se suspenga a causa de situacions d'incapacitat temporal, maternitat, etc., la corporació local podrà contractar un altre AEDL per a cobrir el període de suspensió, prèvia comunicació al servici territorial de Foment de l'Ocupació corresponent.
  
En aquestos casos, el AEDL interí haurà de tenir un perfil semblant al substituït i provindrà del procés selectiu portat a terme per a la cobertura del contracte subvencionat, d'acord amb l'ordre de puntuació establit en aquell, sempre que no haja transcorregut més d'un any des de la realització.